Ramaphosa gevra om op te tree teen Dlamini-Zuma, ander ministers | Maroela Media
Die DA het pres. Cyril Ramaphosa amptelik versoek om verskeie ministers, insluitend Nkosazana Dlamini-Zuma, te berispe en te dissiplineer oor hul traagheid om parlementêre vrae te antwoord.
Natasha Mazzone, hoofsweep van die DA, het gesê Dlamini-Zuma is een van die ministers wat gereeld daarin misluk om aan die parlement verantwoording te doen deur die meganisme van parlementêre vrae. "Ons het Ramaphosa ook versoek om op te tree teen 'n aantal ander ministers wat die swakste presteer."
Verskeie lede van die uitvoerende gesag respekteer nie hul plig om teenoor die parlement verantwoording te doen nie, terwyl talle van die wat wel vrae beantwoord, dit ontwykend doen en nie die verwagting respekteer dat antwoorde volledig en eerlik moet wees nie, het Mazzone gesê.
"Parlementêre vrae is 'n sleutelmeganisme van parlementêre toesig oor die uitvoerende gesag. Dit is die primêre instrument waarmee lede van die parlement inligting van uitvoerende lede kry."
Volgens die DA het Dlamini-Zuma, minister van samewerkende regering en tradisionele sake, sedert 13 Februarie nog nie een van die party se 24 skriftelike vrae geantwoord nie en het sy glo net deurentyd geantwoord dat die inligting wat versoek is nog nie beskikbaar is nie.
Dit was glo ook die antwoord wat Dlamini-Zuma verlede jaar gegee het op 108 van die 110 parlementêre vrae wat aan haar gerig is. Sy het later op 19 van die vrae geantwoord, maar van die antwoorde was glo van swak gehalte.
"Haar afwysende en oppervlakkige behandeling van vrae is 'n diep kommerwekkende insig in haar begrip van die grondwetlike vereiste dat sy rekenskap aan die parlement moet gee. Hierdie benadering tot toerekenbaarheid is onaanvaarbaar en die president behoort minstens die minister hieroor te berispe," het Mazzone gesê.
Volgens die DA is 51% (141 van 305) van sy skriftelike vrae wat vanaf 13 Februarie tot 20 Mei aan ministers gevra is, onbeantwoord gelaat. Die ander ministers wat uitgewys word, sluit in die ministers van justisie en korrektiewe dienste, gesondheid, menslike nedersettings, water en sanitasie, maatskaplike ontwikkeling, finansies, openbare ondernemings, kommunikasie, verdediging en millitêre veterane en handel, nywerheid en mededinging.
Die party het die president versoek om sekere duidelike prestasieverwagtinge in te sluit rakende parlementêre vrae, om die 15 ministers met die meeste onbeantwoorde vrae te berispe en om met dissiplinêre optrede teen Dlamini-Zuma te begin omdat sy in haar verantwoordelikheid misluk het om aan die parlement verantwoording te doen oor die uitoefening van haar bevoegdhede deur nie sinvol en eerlik op enige parlementêre vrae te reageer nie.
"Dit is ook onaanvaarbaar dat ministers, en spesifiek Dlamini-Zuma, toegelaat word om hul aanspreeklikheid teenoor die parlement te vermy. Hulle moet berispe en gestraf word."
Cyril Ramaphosa DA In die nuus Nkosazana Dlamini-Zuma
Ag asb DA ou cyril gaan hulle n klop op die skouer gee. Hy is dood bang vir ou kop doek
Ai ek hoop so maar is sy dan nie baas nie
Die meerderheid hoort nie eers n bestuurspos te hê nie wat nog van n ministers pos,ons is gedoem as die onderhandelinge vir n onafhanklike tuisland nie realiseer nie.